text: За да се изцеди гроздовият сок, шарапанджията тъпче гроздето с боси крака, запретнал крачоли. Под отвора на шарапаната подлагат дървена каца с широк отвор. Когато и тя се напълни, пресипват ширата в бъчвите, за да ферментира. След като ферментацията свърши,,запушват бъчвата и я намазват с каша от пепел и лой или хума. Когато виното узрее, се преточва в друга бъчва, за да се отдели от утайката. Младото вино задължително се преточва три пъти в годината – двадесет дни след като е ферментирало; в началото на януари; в края на февруари или началото на март.
  Българинът тачи виното. Много традиционни български празници, обичаи и легенди са свързани с него – и най-вече 1 февруари (14 февруари по стар стил) - денят на Трифон Зарезан, на винарите и лозарите. Народните ни песни възпяват лозата, гроздето и виното – символи на плодородие, благодат, сила, огън, младост, на самия живот...